amulett
Store norske leksikon,Historie,Kulturhistorie,Folketro
En amulett er en gjenstand som man bærer på kroppen fordi man tror det gir magisk beskyttelse mot trolldom, sykdom eller ulykker. Svært ulike ting er blitt brukt som amulett, for eksempel metallplater og papirstrimler med magiske tegn og formler, rester av dyr, steiner, mynter og alminnelige smykkesaker, som er blitt tillagt magisk kraft.
Ved siden av betegnelsen amulett brukes talisman uten særlig betydningsforskjell, men amulettens virkning menes å være forebyggende, mens talismanen skal bringe hell og lykke og overføre gode egenskaper. Historikk Amuletter har vært kjent hos de fleste folk, blant annet hos de gamle egyptere, blant grekerne og romerne og i den første kristne kirke. Khrysostomos, Augustin og andre tok opp en heftig kamp mot amuletter. Som maskot brukes amuletter over hele verden.Fra 1960-årene av fikk bruken av amuletter en oppsving i en stadig mer globalisert ungdomskultur. I dag brukes amuletter på eklektisk vis innenfor nyreligiøsitet (New Age), og særlig for eksempel runer i nyhedenske miljøer. Les mer i Store norske leksikon folketro talisman